text: Omvendt grænsekontrol: 400 personer stoppet af tysk politi
  05 april 2018 kl. 09.10
  Tysk politi har stoppet 400 papirløse personer ved grænsen på vej sydover, skriver Flensborg Avis. 
  Selvom det Tyske Forbundspoliti ikke har fast kontrol ved landegrænsen, har de i årets første tre måneder stoppet 400 personer uden legitimation ved den dansk-tyske grænse, skriver Flensborg Avis.
  – I årets første tre måneder er vi oppe på lige omkring 400 personer, der har krydset grænsen uden at være i besiddelse af de nødvendige papirer om ophold i Forbundsrepublikken. Dertil kommer omkring 70 tilbagevisninger af personer fra den danske politikontrol på grænsen, så vi har så rigeligt at se til, siger Heiko Kraft fra Forbundspolitiets pressetjeneste til avisen. 
  Det er ifølge Flensborg Avis tog og busser, der er det foretrukne transportmiddel for rejsende uden opholdspapirer, så derfor står det tyske politi ofte på banegården og ved busserne.
  